Bratislava 11. septembra (TASR) - Bezpečnostné opatrenia v SR v súvislosti s teroristickými útokmi na ciele v USA posúdi Rada obrany štátu (ROŠ) na dnešnom mimoriadnom zasadnutí v Bratislave.
Vicepremiér pre ekonomiku Ivan Mikloš, ktorý je v súčasnosti poverený vedením vlády SR, predpokladá prijatie konkrétnych opatrení. Navrhnú ich na zasadnutí ROŠ jednotlivé rezorty na základe dnešnej Miklošovej výzvy.
Od 17.00 h rokuje na Ministerstve zahraničných vecí SR krízový štáb rezortu. Ako povedal novinárom minister zahraničných vecí Eduard Kukan, zaoberá sa starostlivosťou o slovenské zastupiteľské úrady v zahraničí a zvýšenými bezpečnostnými opatreniami na americkej ambasáde v SR.